Document ID: 32013R0759

A BIZOTTSÁG 759/2013/EU FELHATALMAZÁSON ALAPULÓ RENDELETE
(2013. április 30.)
a 809/2004/EK rendeletnek az átváltható vagy becserélhető, hitelviszonyt megtestesítő értékpapírokra vonatkozó közzétételi követelmények tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az értékpapírok nyilvános kibocsátásakor vagy piaci bevezetésekor közzéteendő tájékoztatóról és a 2001/34/EK irányelv módosításáról szóló, 2003. november 4-i 2003/71/EK európai parlamenti és tanácsi irányelvre (1) és különösen annak 7. cikke (1) bekezdésére,
mivel:
(1)
A 2003/71/EK európai parlamenti és tanácsi irányelvnek a tájékoztatókban foglalt információk formátuma, az információk hivatkozással történő beépítése, a tájékoztatók közzététele és a reklámok terjesztése tekintetében történő végrehajtásáról szóló, 2004. április 29-i 809/2004/EK bizottsági rendelet (2) meghatározza a 2003/71/EK irányelv 7. cikke (1) bekezdésének való megfelelés érdekében a különböző típusú értékpapírok tájékoztatóiban közlendő minimális információkat.
(2)
A részvényekre vonatkozó regisztrációs okmányok sémáinak alkalmazhatónak kell lenniük a részvényekre és egyéb, a részvényekkel egyenértékű átruházható értékpapírokra, de az egyéb olyan értékpapírokra is, amelyek átváltás vagy becserélés útján biztosítanak hozzáférést a kibocsátó tőkéjéhez azokban az esetekben, amikor a mögöttes részvények szabályozott piacra történő bevezetése még nem történt meg.
(3)
Amennyiben a mögöttes részvények kibocsátója ugyanazon csoporthoz tartozik, mint az átváltható vagy becserélhető, hitelviszonyt megtestesítő értékpapírok kibocsátója, de a mögöttes részvények nincsenek szabályozott piacra bevezetve, a befektetők nem férnek hozzá könnyen a kibocsátóra vonatkozó információkhoz. Következésképp helyénvaló a részvényregisztrációs séma alkalmazását kiterjeszteni a szóban forgó mögöttes részvényekre, illetve felvenni a tájékoztató elkészítéséhez használt kombinációk közé.
(4)
Amennyiben az opciós utalvánnyal rendelkező vagy származtatott értékpapírok a kibocsátó vagy annak csoportja részvényeinek megszerzésére jogosítanak fel, és a részvények szabályozott piacra nincsenek bevezetve, a származtatott értékpapírok értékpapírjegyzék-sémájában meghatározott releváns információkat helyénvaló a befektetők tudomására hozni.
(5)
Amennyiben a hitelviszonyt megtestesítő értékpapírok szabályozott piacra már bevezetett részvényekre átválthatók vagy becserélhetők, a mögöttes részvényekre vonatkozó információk már elérhetők a részvényesek és általában véve a befektetők számára. Következésképp egyértelművé kell tenni, hogy a tájékoztató értékpapírjegyzékének elkészítéséhez használt kombinációkban elegendő csupán a mögöttes eszköz típusáról, valamint arról nyilatkozni, hogy a mögöttes eszközre vonatkozó információk hol érhetők el.
(6)
Amennyiben a hitelviszonyt megtestesítő értékpapírok átválthatók vagy becserélhetők olyan részvényekre, amelyeket az értékpapír kibocsátója, vagy vele azonos csoporthoz tartozó jogalany bocsát ki vagy fog kibocsátani, és ezek a mögöttes részvények szabályozott piacra még nincsenek bevezetve, helyénvaló a befektetők felé nyilatkozni a mögöttes részvények kibocsátójának működő tőkéjéről, tőkeértékéről és eladósodottságáról is. A szóban forgó nyilatkozatok révén a befektetők a mögöttes részvények kibocsátójáról - annak üzletvitele folyamatosságának fenntarthatóságáról és tőkeértékéhez viszonyított eladósodottságáról - ugyanazt az információt kapják az értékpapírjegyzékben, mint ami közvetlenül a részvényekbe történő befektetés esetén a rendelkezésükre állna.
(7)
Amennyiben a mögöttes részvényeket harmadik fél bocsátja ki és azok nincsenek szabályozott piacra bevezetve, a befektetők nem férnek hozzá könnyen a mögöttes részvények leírásához. Következésképp helyénvaló a tájékoztató értékpapírjegyzékének elkészítéséhez használt kombinációkat kiegészíteni a mögöttes részvény leírását tartalmazó modullal.
(8)
A jogbiztonság érdekében a 809/2004/EK rendelet XVIII. mellékletének táblázatában pontosítani szükséges a tájékoztató elkészítéséhez használt sémák és modulok kombinálásának módját, ideértve azokat az eseteket is, amikor a sémáknak és a moduloknak csak bizonyos információelemeit kell szerepeltetni, például amikor a sémák és modulok meghatározott kombinációi miatt bizonyos információelemek adott esetben nem alkalmazandók, továbbá amikor a kibocsátó, az ajánlattevő vagy a szabályozott piacra történő bevezetést kérő személy a meghatározott küszöbértékek - például a hitelviszonyt megtestesítő értékpapírok legkisebb címlete - vagy a 809/2004/EK rendeletben meghatározott előírások szerint különböző sémák és modulok közül választhat.
(9)
A 809/2004/EK rendelet egységes terminológiájának biztosítása érdekében a „kötvény” kifejezés helyett a „hitelviszonyt megtestesítő értékpapír” kifejezést célszerű használni.
(10)
A 809/2004/EK rendelet II. mellékletében meghatározott, az előzetes pénzügyi információkra vonatkozó modul alkalmazásának feltétele a kibocsátó méretében bekövetkező jelentős bruttó változás, ezért a rendelet II. mellékletének feltételes alkalmazását jelzendő, helyénvaló a rendelet XVIII. mellékletének a regisztrációs okmányra alkalmazandó, „MODUL” című oszlopának megnevezését az „(adott esetben)” kifejezéssel kiegészíteni.
(11)
Az átváltható vagy becserélhető, hitelviszonyt megtestesítő értékpapírok a tulajdonosaikat megillető jegyzési jogok gyakorlása esetén hozzáférést biztosíthatnak a kibocsátó új részvényeihez. Ennek megfelelően a kibocsátó új részvényeire átváltható vagy becserélhető, hitelviszonyt megtestesítő értékpapírok jogosultsági kibocsátásaira ugyancsak célszerű a 809/2004/EK rendelet 26a. cikke szerinti arányos közzétételi szabályokat alkalmazni, feltéve, hogy a mögöttes részvények a hitelviszonyt megtestesítő értékpapírok kibocsátója által kibocsátott új részvények. A kis- és középvállalkozások, valamint a kis piaci tőkeértékű vállalatok által kibocsátott részvényekre átváltható vagy becserélhető, hitelviszonyt megtestesítő értékpapírok ajánlattételi tájékoztatójára, illetve szabályozott piacra történő bevezetéséhez szükséges tájékoztatójára ugyancsak célszerű a 809/2004/EK rendelet 26a. cikke szerinti arányos közzétételi szabályokat alkalmazni. Ennek megfelelően a kis- és középvállalkozások, valamint a kis piaci tőkeértékű vállalatok által kibocsátott részvényekre átváltható vagy becserélhető, hitelviszonyt megtestesítő értékpapírok jogosultsági kibocsátásaira alkalmazandó sémák és modulok kombinációját szerepeltetni kell a XVIII. mellékletben.
(12)
Tekintettel arra, hogy az e rendelet által bevezetett új követelményekhez való alkalmazkodáshoz átmeneti időszakot kell biztosítani a kibocsátók számára, e rendelet csak azon tájékoztatókra és alaptájékoztatókra alkalmazandó, amelyeket az illetékes hatóságok a rendelet hatálybalépésének napján vagy azt követően hagytak jóvá.
(13)
Ezért a 809/2004/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 809/2004/EK rendelet módosításai
A 809/2004/EK rendelet a következőképpen módosul:
1.
A 6. cikk szövege az alábbi (3) bekezdéssel egészül ki:
„(3) Amennyiben az opciós utalvánnyal rendelkező részvény a kibocsátó részvényeinek megszerzésére jogosít fel, és ezek a részvények szabályozott piacra nincsenek bevezetve, a XII. mellékletben meghatározott sémának megfelelő információkat is meg kell adni, a 4.2.2. pont kivételével.”
2.
A 8. cikk a következő (3), (4) és (5) bekezdéssel egészül ki:
„(3) Amennyiben a hitelviszonyt megtestesítő értékpapírok szabályozott piacra már bevezetett részvényekre átválthatók vagy becserélhetők, a XII. mellékletben meghatározott séma 4.2.2. pontjában előírt információt is meg kell adni.
(4) Amennyiben a hitelviszonyt megtestesítő értékpapírok átválthatók vagy becserélhetők olyan részvényekre, amelyeket az értékpapír kibocsátója, vagy vele azonos csoporthoz tartozó jogalany bocsát ki vagy fog kibocsátani, és ezek a mögöttes részvények szabályozott piacra még nincsenek bevezetve, a mögöttes részvények kibocsátójáról a III. mellékletben meghatározott séma 3.1. és 3.2. pontja szerinti, vagy - az adott esettől függően - a XXIV. mellékletben meghatározott arányos séma 3.1. és 3.2. pontja szerinti információt is meg kell adni.
(5) Amennyiben az opciós utalvánnyal rendelkező, hitelviszonyt megtestesítő értékpapír a kibocsátó részvényeinek megszerzésére jogosít fel, és ezek a részvények szabályozott piacra nincsenek bevezetve, a XII. mellékletben meghatározott sémának megfelelő információkat is meg kell adni, a 4.2.2. pont kivételével.”
3.
A 15. cikk (2) bekezdésének helyébe a következő szöveg lép:
„(2) A séma a 6., 8. és 16. cikkben említett egyéb értékpapírjegyzékek alkalmazási körébe nem tartozó értékpapírok esetében alkalmazandó, a 6. cikk (3) bekezdésében, a 8. cikk (3) és (5) bekezdésében, valamint a 16. cikk (3) és (5) bekezdésében említett esetek kivételével. A séma egyes olyan értékpapírokra alkalmazandó, amelyeknél a fizetési és/vagy teljesítési kötelezettség mögöttes értékpapírhoz kapcsolódik.”
4.
A 16. cikk a következő (3), (4) és (5) bekezdéssel egészül ki:
„(3) Amennyiben a hitelviszonyt megtestesítő értékpapírok szabályozott piacra már bevezetett részvényekre átválthatók vagy becserélhetők, a XII. mellékletben meghatározott séma 4.2.2. pontjában előírt információt is meg kell adni.
(4) Amennyiben a hitelviszonyt megtestesítő értékpapírok átválthatók vagy becserélhetők olyan részvényekre, amelyeket az értékpapír kibocsátója, vagy vele azonos csoporthoz tartozó jogalany bocsát ki vagy fog kibocsátani, és ezek a mögöttes részvények szabályozott piacra még nincsenek bevezetve, a mögöttes részvények kibocsátójáról a III. mellékletben meghatározott séma 3.1. és 3.2. pontja szerinti, vagy - az adott esettől függően - a XXIV. mellékletben meghatározott arányos séma 3.1. és 3.2. pontja szerinti információt is meg kell adni.
(5) Amennyiben az opciós utalvánnyal rendelkező, hitelviszonyt megtestesítő értékpapír a kibocsátó részvényeinek megszerzésére jogosít fel, és ezek a részvények szabályozott piacra nincsenek bevezetve, a XII. mellékletben meghatározott sémának megfelelő információkat is meg kell adni, a 4.2.2. pont kivételével.”
5.
A 17. cikk (2) bekezdésének 2. pontja helyébe a következő szöveg lép:
„2.
ezeket a részvényeket vagy részvénnyel egyenértékű egyéb átruházható értékpapírokat az értékpapír kibocsátója vagy vele azonos csoportba tartozó jogalany vagy harmadik fél bocsátja ki, vagy fogja kibocsátani, és az értékpapírokra vonatkozó tájékoztató engedélyezésének időpontjában még nem kereskednek ezekkel szabályozott piacon vagy azzal egyenértékű, Unión kívüli piacon, továbbá a mögöttes részvények vagy részvénnyel egyenértékű egyéb átruházható értékpapírok fizikai teljesítésű elszámolást tesznek lehetővé.”
6.
A XIV. melléklet címének helyébe a következő szöveg lép:
„A mögöttes részvényre vonatkozó kiegészítő információt tartalmazó modul”.
7.
A XVIII. melléklet helyébe e rendelet mellékletének szövege lép.
2. cikk
Átmeneti rendelkezés
(1) Ez a rendelet nem alkalmazandó a tájékoztató vagy alaptájékoztató kiegészítéseinek jóváhagyására, ha a tájékoztatót vagy alaptájékoztatót a 3. cikkben említett dátumot megelőzően hagyták jóvá.
(2) Amennyiben a 2003/71/EK irányelv 18. cikkével összhangban a székhely szerinti tagállam illetékes hatósága a 3. cikkben említett dátumnál korábban jóváhagyott tájékoztatóval vagy alaptájékoztatóval kapcsolatban jóváhagyási igazolással értesíti a fogadó tagállam illetékes hatóságát, a székhely szerinti tagállam illetékes hatósága az igazolásban egyértelműen jelzi, hogy a tájékoztató vagy az alaptájékoztató jóváhagyása a 3. cikkben említett dátumot megelőzően történt.
3. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. április 30-án.

Labels: 12
2